Maito on aika monipiippuinen juttu eikä asiaan voi vastata yksioikoisesti. Tutkimuskatsausten perusteella maitotuotteet on "rankattu" terveyden kannalta pääosin neutraaleiksi. Hapanmaitovalmisteilla (piimä, luonnonjogurtti, kefiiri yms.) on havaittu joitakin positiivisia vaikutuksia terveyteen. Maidolla sellaisenaan on havaittu mahdollisia yhteyksiä joihinkin autoimmuunisairauksiin (en tarkoita, että maito yksinään sellaisen aiheuttaisi mutta yhteyksiä on nähty).
Jos maitotuotteita käyttää, suosittelen ensisijaisesti maustamattomia hapanmaitovalmisteita. Määrä tulisi myös pitää kohtuullisena, ravitsemussuositusten mukaan enintään 5-6 desissä päivittäin sisältäen myös jogurtin, rahkan, raejuuston ja ruuanlaitossa käytetyt maitotuotteet. Kalsiumin kannalta runsas maitotuotteiden käyttö ei ole perusteltua, sillä siitä imeytyy vain noin 10 % ja ilman riittävää D- ja K2-vitamiinien saantia pelkkä kalsium ei itsessään edistä luiden lujuutta, vaan voi altistaa sydän- ja verisuonisairauksille. Maitotuotteissa on myös runsaasti fosforia, jonka liiallinen saanti voi heikentää luita.
Maitotuotteiden tai kalsiumin kanssa ei siis missään tapauksessa päde ajatus "enemmän on parempi", mutta maitovalmisteen käyttö esimerkiksi pari kertaa päivässä on varmasti ok, jos siitä ei aiheudu oireita kuten limaisuutta suuhun/kurkkuun, suolisto-oireita tai ihottumaa/pikkunäppylöitä ojentajien ihoon.
Juomana maito onkin sitten toinen kysymys. En suosittele, että juodaan energiaa sisältäviä juomia, sillä fysiologisesti elimistömme ei hahmota juomien energiapitoisuutta eivätkä ne aiheuta samalla tavoin kylläisyysvaikutusta kuin syöty, koostumukseltaan paksumpi tai karkeampi ruoka. Etenkin painonhallinnan kannalta paras olisikin juoda vettä tai välillä esim. teetä ja käyttää maitotuotteet muulla tavoin kuin juomina.